Ir-Regolament tal-Kummissjoni (KE) Nru 39/2004
tad-9 ta’ Jannar 2004
li jemenda l-Anness V tar-Regolament tal-Kunsill (KE) Nru. 1260/2001 dwar l-organizzazzjoni komuni tas-swieq fis-settur taz-zokkor
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunitajiet Ewropej,
Wara li kkunsidrat ir-Regolament tal-Kunsill (KE) Nru. 1260/2001 tad-19 ta’ Ġunju 2001 dwar l-organizzazzjoni komuni tas-swieq fis-settur taz-zokkor [1], u b’mod partikolari l-Artikolu 27(15) tiegħu,
Billi:
(1) L-Artikolu 27 tar-Regolament (KE) Nru. 1260/2001 jipprovdi għal rifużjonijiet għall-esportazzjoni li jingħataw fuq ċerti prodotti msemmija f’dak ir-Regolament meta jkunu esportati fl-għamla ta’ prodotti li huma mniżżlin fl-Anness V tiegħu, b’mod partukulari ħmira ħajja li taqa’ taħt il-kodiċi ĊN 21021031 u 21021039.
(2) Taħt l-Artikolu 1(2)(f) tar-Regolament tal-Kummissjoni (KE) Nru. 314/2002 ta’ l-20 ta’ Frar 2002 li jistabbilixxi regoli dettaljati għall-applikazzjoni tas-sistema tal-kwota fis-settur taz-zokkor [2] mill-1 ta’ Frar 2004, kwantitajiet ta’ ġulepp użati biex tiġi magħmula ħmira ħajja huma mħollija barra mill-kalkulazzjoni tal-produzzjoni taz-zokkor għall-għanijiet ta’ l-Artikoli 13 sa 18 tar-Regolament (KE) Nru. 1260/2001. Għall-konsistenza, għandha tiġi abolita mill-istess data l-possibbilta’ li tkun mogħtija rifużjoni għall-esportazzjoni għal kwantitajiet ta’ zokkor użati għall-produzzjoni ta’ ħmira ħajja.
(3) L-Anness V tar-Regolament (KE) Nru. 1260/2001 għandu għalhekk jiġi emendat skond hekk.
(4) Il-Kumitat ta’ Ġestjoni għaz-Zokkor ma tax opinjoni fil-limitu taż-żmien stabbilit mill-President tiegħu
ADOTTAT DAN IR-REGOLAMENT:
Artikolu 1
Il-linji li jikkorrispondu għall-kodiċi NM ex2102, 210210, 21021031 u 21021039 fl-Anness V tar-Regolament (KE) Nru. 1260/2001, jiġu mħassra.
Artikolu 2
Dan ir-Regolament għandu jidħol fis-seħħ l-għada tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Għandu jgħodd mill-1 ta’ Frar 2004.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-9 ta’ Jannar 2004.